โจ๋15โร่มอบตัว ฆ่าโหดแท็กซี่
ฆาตกรหนุ่มวัยโจ๋วัย 15 ปี โร่เข้ามอบตัวตำรวจ หลังก่อเหตุใช้มีดกระหน่ำฟันฆ่าเปลือยโชเฟอร์แท็กซี่ร่างเละ สารภาพโกรธแค้นแฟนสาวถูกหลอกล่วงเกินทางเพศ แฉสุดสลดสังคมไทย แฟนสาวของผู้ต้องหากับกลุ่มเพื่อนรวม 3 คน อายุระหว่าง 13-15 ปี ถูกโชเฟอร์แท็กซี่ล่วงเกินทางเพศ แจ้นฟ้องผู้ต้องหาบุกมาฆ่าอย่างเหี้ยมโหด,โชเฟอร์แท็กซี่ถูกฆ่าโหดเพราะความหื่นบวกกับความเสื่อมโทรมของสาววัยรุ่นสังคมไทย เผยขึ้นเมื่อเวลา 08.00 น. วันที่ 13 ธ.ค. ร.ต.อ.ณัฐพล รัตน์สุภาพงศ์ รอง สว. (สอบสวน) สน.บางเขน รับแจ้งเหตุพบศพชายถูกฆ่าตาย ภายในซอยรามอินทรา 5 แยก 17 แขวงอนุสาวรีย์ เขตบางเขน กทม. จึงรุดไปตรวจสอบพร้อม พ.ต.อ.อำนาจ อินทรศวร ผกก.สน.บางเขน พ.ต.ท.อำนาจ หาญชนะ รอง ผกก.ป. พ.ต.ท.อนันต์ วรสาตร์ สวป. พ.ต.ต.ภิญโญ แสงทิพย์ สว.สส. เจ้าหน้าที่ฝ่ายสืบสวน แพทย์เวรนิติเวชฯ รพ.ภูมิพล เจ้าหน้าที่กองพิสูจน์หลักฐาน และอาสามูลนิธิร่วมกตัญญู,ที่เกิดเหตุเป็นคอกเลี้ยงม้าเก่าถูกดัดแปลงทำเป็นบ้านพักไม่มีเลขที่ เนื้อที่ประมาณ 80 ตารางวา มีรั้วรอบขอบชิด บริเวณหน้าบ้านพบศพนายชมภู ขันธุรา อายุ 49 ปี อยู่บ้านเลขที่ 145 หมู่ 4 ต.ดงแคนใหญ่ อ.คำเขื่อนแก้ว จ.ยโสธร นอนคว่ำหน้าทับผ้าขาวม้าจมกองเลือด ไม่สวมเสื้อผ้า ตรวจสอบตามร่างกายมีบาดแผลคล้ายถูกฟันด้วยของมีคมเข้าที่ศีรษะ แขนซ้าย ไหล่ขวา และลำตัวกว่า 20 แผล ใกล้กันพบโทรศัพท์มือถือ 1 เครื่อง จึงเก็บไว้เป็นหลักฐาน,นายพัธ มักผล อายุ 37 ปี ให้การว่า ตนขับแท็กซี่สีชมพู ทะเบียน ทส 8146 กรุงเทพมหานคร กะดึก ส่วนผู้ตายเป็นคู่กะขับช่วงเช้า ตนพักอยู่บ้านฝั่งตรงข้ามที่เกิดเหตุ ปกติจะดื่มเหล้ากับผู้ตายเป็นประจำ ก่อนเกิดเหตุ ช่วงค่ำวันที่ 12 ธ.ค. ได้ชวนนายชมภูไปซื้อเหล้ามาดื่มด้วยกัน จากนั้นก็แยกย้ายกันเข้านอน ต่อมาเวลาประมาณ 06.00 น. ก่อนพบศพตนเดินจากบ้านมาเรียกนายชมภูเนื่องจากนัดกันไปดูข่ายที่ดักปลาไว้ เมื่อเดินเข้ามาถึงก็ตกใจเห็นนายชมภูนอนตายจมกองเลือด,นายพัธให้การอีกว่า ช่วงเช้าวันที่ 11 ธ.ค.ที่ผ่านมา ตนเห็นผู้ตายพาหญิงสาววัยรุ่น 3 คน มาที่บ้านบอกว่ารับกลุ่มผู้หญิงมาจากปั๊มน้ำมันเอสโซ่ตรงข้ามบิ๊กซีสะพานใหม่จะไปส่งโรงเจ ย่านตลาดยิ่งเจริญ แต่ไม่มีค่าโดยสารจึงพากลับมาที่บ้าน,ขณะนั้นตนได้ขับรถออกไปซื้อเหล้าดื่มไม่ถึง 15 นาที นายชมภูก็ขับรถออกไปส่งกลุ่มผู้หญิง หลังจากนั้นมาเล่าให้ฟังว่าตอนส่งกลุ่มผู้หญิงลงรถมีกลุ่มวัยรุ่นชายประมาณ 6-7 คน จอดรถ จยย.รออยู่และมีวัยรุ่นหนึ่งในกลุ่มนั้นขู่ว่า มึงทำอะไรแฟนกูเดี๋ยวกูจะเอาให้ตาย ก่อนมาเกิดเหตุสลด,ด้าน พ.ต.อ.อำนาจ อินทรศวร ผกก.สน.บางเขน กล่าวว่า จากการสอบสวนพยานทราบว่า เมื่อช่วงเวลาประมาณ 23.00 น. วันที่ 12 ธ.ค. มีเสียงดังคล้ายคนทะเลาะกันและถูกทำร้าย จากนั้นได้ยินเสียงรถ จยย.ขับออกไปจากบริเวณที่เกิดเหตุ เบื้องต้นคาดว่าจะเป็นความขัดแย้งส่วนตัวหรือเรื่องชู้สาว ก่อนเกิดเหตุคาดว่าผู้ตายน่าจะนอนอยู่แล้วถูกคนร้ายเรียกออกมานอกบ้านพูดคุยและรุมทำร้ายจนเสียชีวิตหน้าบ้าน อย่างไรก็ตาม ได้สั่งการให้ฝ่ายสืบสวนตรวจสอบกล้องวงจรปิดในซอยที่เกิดเหตุและบริเวณใกล้เคียงเพื่อหาเบาะแสจับกุมคนร้ายมาดำเนินคดีต่อไป,ต่อมาเวลา 10.30 น. พล.ต.ท.ศานิตย์ มหถาวร ผบช.น. เดินทางมาตรวจสอบที่เกิดเหตุ และเปิดเผยว่า เบื้องต้นสาเหตุน่าจะมาจากเรื่องหึงหวง ก่อนเกิดเหตุผู้ตายรับผู้โดยสารเป็นหญิงสาววัยรุ่นมา 3 คน ก่อนจะพามาที่บ้านพักตรงจุดเกิดเหตุเพื่อพาหญิงสาว 1 ใน 3 มาหลับนอนแลกกับเงิน อาจทำให้แฟนหนุ่มหรือญาติของหญิงสาวเกิดความไม่พอใจ แต่จะมีอะไรกันลึกซึ้งหรือเปล่านั้นอยู่ระหว่างสอบสวนพยาน อย่างไรก็ตาม เจ้าหน้าที่พอจะรู้ตัวผู้ต้องสงสัยแล้ว อยู่ระหว่างประสานให้ฝ่ายสืบสวนเร่งรัดติดตามกลุ่มผู้ต้องสงสัยมาสอบปากคำ คาดว่าจะใช้ เวลาไม่นาน จะติดตามจับกุมคนร้ายได้,เย็นวันเดียวกัน ที่ สน.บางเขน หลังจากถูกเจ้าหน้าที่กดดันอย่างหนัก นายเอ (นามสมมติ) อายุ 15 ปี ได้นำมีดพร้า 1 เล่ม เสื้อผ้าที่ใส่ในวันก่อเหตุ และรถ จยย.ยามาฮ่า รุ่นฟีโน่ สีน้ำตาล ทะเบียน ษงม 929 กรุงเทพมหานคร เข้ามอบตัวกับ พล.ต.ท.ศานิตย์ มหถาวร ผบช.น. หลังก่อเหตุฆ่านายชมภู คนขับแท็กซี่ พล.ต.ท.ศานิตย์ กล่าวว่า สืบเนื่องจากแฟนสาวของนายเอ พร้อมเพื่อนผู้หญิงรวม 3 คน อายุระหว่าง 13-15 ปี ได้โดยสารมาในรถแท็กซี่ของผู้ตาย จากนั้นได้พูดจาหยอกล้อกันจนสนิทสนม ก่อนที่ผู้ตายจะพากลุ่มผู้หญิงสาวไปยังบ้านพักของตนเอง ต่อมาผู้ตายได้ไปล่วงเกินหญิงสาวซึ่งเป็นแฟนของนายเอ จนทำให้หญิงสาวไม่พอใจโทรศัพท์ไปบอกกับนายเอ จนนายเอเกิดความหึงหวงและคับแค้นใจ ก่อนขับรถ จยย.ใช้มีดบุกไปบ้านพักของผู้ตายลงมือฆ่าผู้ตายคนเดียว จึงแจ้งข้อหาฆ่าผู้อื่นตายโดยเจตนา นำส่งพนักงานสอบสวน สน.บางเขน ดำเนินคดีตามกฎหมายต่อไป
ฆาตกรหนุ่มวัยโจ๋วัย 15 ปี โร่เข้ามอบตัวตำรวจ หลังก่อเหตุใช้มีดกระหน่ำฟันฆ่าเปลือยโชเฟอร์แท็กซี่ร่างเละ สารภาพโกรธแค้นแฟนสาวถูกหลอกล่วงเกินทางเพศ แฉสุดสลดสังคมไทย แฟนสาวของผู้ต้องหากับกลุ่มเพื่อนรวม 3 คน อายุระหว่าง 13-15 ปี 
ข่าวหน้า1,ฆ่าแท็กซี่,สน.บางเขน,ชมภู ขันธุรา,แท็กซี่ล่วงเกินทางเพศ